Fem måneder efter at en politimand væltede en lam mand ud af kørestolen på Blågårds Plads, er den pågældende betjent og hans kollega på patruljen stadig ikke blevet afhørt om episoden.

»Sagen ligger en smule død«, siger chefkonsulent Kristian Palmann Jensen fra Den Uafhængige Politiklagemyndighed.

Det skyldes, at klagemyndigheden står midt i et juridisk sværdslag om, hvem der skal beskikkes som advokater for de to betjente. Advokatfirmaet Torben Koch, der fører langt de fleste sager for Politiforbundets medlemmer, har anmodet om at blive beskikket advokat for begge de to betjente, der kørte patruljen på Blågårds Plads den pågældende nat i april.